渡江戰役

渡江戰役，又叫做京滬杭戰役，係第二次國共內戰臨完嗰陣，中國共產黨領導嘅解放軍喺1949年4月21日至到6月2號的時候，喺中下游地帶強渡長江，同中國國民黨領導嘅國軍湯恩伯同埋白崇禧兩個集團打嘅仗。

喺渡江戰役入面，解放軍其中嘅100萬人喺4月15號喺江蘇省至到安徽省開打渡江戰役，首先沿住條河摧毀國軍嘅防禦，之後再向南打。渡江戰役打完之後，解放軍攻入國民黨嘅政治經濟中心地區，以傷亡6萬多人嘅代價，消滅咗國軍嘅11個軍部同埋46個師，夾埋43萬多人。解放軍又佔領咗中華民國嘅首都南京，同埋上海、杭州同武漢呢啲大城市，加埋江蘇、安徽呢啲省，幫咗中共之後繼續攻入華東同華南地區。打完仗之後，中國國民黨領導嘅中華民國政府失去咗統治全國嘅基礎，最終走咗去台灣。

戰役背景 
1948年尾到1949年頭，喺經過三大戰役，即係遼瀋戰役、淮海戰役同平津戰役之後，國軍嘅大部分精英重兵集團已經被消滅，解放軍軍力就大大增強，控制長江以北嘅大笪地區，開始準備渡江打仗。

自從1948年嘅秋天以嚟，國民政府受到軍事上嘅失敗加埋貨幣制度改革失敗嘅雙重打擊。12月27號，南京公務人員同公立學校教師嘅家屬連日緊急疏散。1949年1月21號上午10點左右，蔣介石召集咗一百幾個黨政軍嘅高級人員，喺喺佢自己嘅官邸舉行緊急會議。蔣介石發表下野文告，由副總統李宗仁做代總統。1月22號，提出同中共方面進行和平談判，但蔣介石仲係用佢國民黨總裁嘅身份掌握軍政大權，整頓軍隊，希望依靠長江防線嚟達到划江而治。蔣介石同時計劃將主要嘅機關同重要物資搬到去廣東、福建、台灣等地方，並準備將國庫儲備運去台灣。26號，中共接管依家南京市管轄區裡面嘅六合縣。

2月20號，中國人民解放軍第三野戰軍向所屬嘅各部發出《京滬杭戰役預備命令》。2月25號，中國共產黨中央軍事委員會用電報通知第二野戰軍同第三野戰軍，喺3月中旬或者下旬嘅時候，應該要準備佔領浦口同埋炮擊南京。

3月25號，解放軍開始炮轟安慶。3月28號，桂系軍隊撤出安慶，解放軍「集中九江，窺伺南昌」；駐守安慶嘅國軍獨力支撐，形勢非常危急。同一日，國軍嘅海軍封鎖安慶一帶嘅長江。去到4月中旬左右，解放軍消滅咗長江北岸大部分嘅國軍據點，淨係得番浦口、裕溪口同埋安慶仲有國軍駐守。

4月1號，國共雙方嘅代表團喺北平市舉行咗和平談判。4月13號，張治中由北平發電報畀李宗仁同何應欽，話周恩來今日見面嘅時候交咗一份《國內和平協定》，入面有八條，總共二十四款。張治中又向蔣介石發咗一個電報，話自己去到北平之後，中國共產黨嘅言論態度，目的就係在於逼降，並且勸蔣介石「毅然放下一切」。4月15日，國共談判代表擬定咗《國內和平協定》嘅最後修正案，定咗喺4月20日簽字。4月20日，行政院院長何應欽宣布唔簽中國共產黨提出嘅嗰八條二十四款，李宗仁同何應欽打電報要求國民政府談判代表張治中唔好簽名，和談破裂。1949年4月21日，毛澤東主席同朱德總司令發布命令《向全國進軍的命令》，命令解放軍渡江打仗。

1949年
第二次國共內戰